Likumprojekta **„Grozījumi Kredītiestāžu likumā”**

sākotnējās ietekmes novērtējuma ziņojums

**(anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Likumprojekta “Grozījumi Kredītiestāžu likumā” (turpmāk – likumprojekts) mērķis ir precizēt normas, kas regulē kredītiestāžu likvidācijas procesu, pilnveidojot likvidācijas procesa uzraudzību un noziedzīgi iegūtu līdzekļu legalizēšanas kontroli.  Likumprojekta spēkā stāšanās paredzēta pēc tā pieņemšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts sagatavots atbilstoši deklarācijas par A.K.Kariņa vadītā Ministru kabineta iecerēto darbību, kas paredz nekavējoties veikt nepieciešamos pasākumus, lai stiprinātu Latvijas spējas cīnīties ar noziedzīgi iegūtu līdzekļu legalizāciju un terorisma finansēšanu, kā arī pilnveidot kredītiestāžu likvidācijas regulējumu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Noziedzīgi iegūtu līdzekļu legalizācijas un terorisma finansēšanas novēršanas likuma 3.panta pirmās daļas 1.punktu kredītiestāde ir Noziedzīgi iegūtu līdzekļu legalizācijas un terorisma finansēšanas novēršanas likuma subjekts, un kredītiestādi attiecībā uz šī likuma prasību izpildi uzrauga un kontrolē Finanšu un kapitāla tirgus komisija.  Attiecībā uz akciju sabiedrībām, kas ir kredītiestādes, ir piemērojamas Komerclikuma normas, ciktāl speciālie normatīvie akti nenosaka savādāk. Akciju sabiedrība juridiskas personas statusu iegūst līdz ar reģistrācijas brīdi komercreģistrā un zaudē to, līdz ar tās izslēgšanu no komercreģistra. Uzsākot likvidācijas procesu, Komerclikumā noteiktajā kārtībā tiek paziņots par akciju sabiedrības turpmāku darbības pārtraukšanu, vienlaikus līdz pat tās izslēgšanai no komercreģistra tā saglabā juridiskās personas statusu un darbojas atbilstoši normatīvajos aktos noteiktajam. Noziedzīgi iegūtu līdzekļu legalizācijas un terorisma finansēšanas novēršanas likumā nav noteikts, ka kredītiestāde pēc likvidācijas procesa uzsākšanas zaudētu likuma subjekta statusu, līdz ar to var secināt, ka tai līdz likvidācijas pabeigšanai ir saistošs arī šī likuma regulējums. Vienlaikus nedz Noziedzīgi iegūtu līdzekļu legalizācijas un terorisma finansēšanas novēršanas likumā, nedz Kredītiestāžu likumā nav ietvertas specifiskas procedūras, kas būtu veicamas kredītiestādes likvidācijas gaitā, lai nodrošinātu Noziedzīgi iegūtu līdzekļu legalizācijas novēršanas un terorisma finansēšanas likuma prasību ievērošanu.  Saskaņā ar Eiropas Parlamenta un Padomes 2013.gada 23.jūnija regulas (ES) Nr. 575/2013par prudenciālajām prasībām attiecībā uz kredītiestādēm un ieguldījumu brokeru sabiedrībām, un ar ko groza Regulu (ES) Nr. 648/2012  4.panta 1.punkta 1.apakšpunktu kredītiestāde ir uzņēmums, kas pieņem noguldījumus un citus atmaksājamus līdzekļus no klientiem un savā vārdā piešķir aizdevumus. Kredītiestādes likvidācijas process tiek īstenots tikai tajos gadījumos, kad kredītiestāde pilnā apmērā spēj izpildīt savas saistības pret kreditoriem, tai skaitā noguldītājiem. Ņemot vērā to, ka saskaņā ar Finanšu un kapitāla tirgus komisijas likuma 5.pantu Finanšu un kapitāla tirgus komisijas darbības mērķis ir veicināt noguldītāju interešu aizsardzību, Finanšu un kapitāla tirgus komisijai ir būtiska loma arī kredītiestādes likvidācijas procesā, sekojot līdzi tam, vai kredītiestādes likvidācijas procesā tiek nodrošināta noguldītāju interešu aizsardzība attiecībā uz tiem noguldītājiem, kuru prasība pret kredītiestādi pārsniedz garantētās atlīdzības apmēru.  Kredītiestādes likvidācijas procesā ir jānodrošina ne tikai kredītiestādes kreditoru prasību segšana, bet arī noziedzīgi iegūtu līdzekļu legalizācijas un terorisma finansēšanas likuma saistību pilnīga izpilde, tostarp atbilstīga klientu izpētes veikšana un ziņošana par aizdomīgiem darījumiem. Neatkarīgi no īstenotā likvidācijas veida, kredītiestādes likvidācija nedrīkst tikt izmantota kā instruments iespējamu noziedzīgu nodarījumu slēpšanai. Tāpat nedrīkst pieļaut, ka kredītiestādes kreditoriem tiek izmaksāti tādi kredītiestādes klientu līdzekļi, par kuriem ir aizdomas, ka tie varētu būt noziedzīgi iegūti līdzekļi.  Nepieciešamība stiprināt noziedzīgi iegūtu līdzekļu legalizācijas ietvaru, tostarp ciešāk savstarpēji integrējot kredītiestāžu prudenciālo uzraudzību ar noziedzīgi iegūtu līdzekļu legalizācijas novēršanas uzraudzību ir atzīta Eiropas Savienības Ekonomikas un finanšu padomes 2018.gada 4.decembrī pieņemtajos secinājumos par Rīcības plānu cīņai pret noziedzīgi iegūtu līdzekļu legalizāciju.[[1]](#footnote-1) Ar šo rīcības plānu, ņemot vērā virkni nesenu noziedzīgi iegūtu līdzekļu legalizācijas skandālu Eiropas Savienības bankās, tika apstiprināti prioritāri veicamie pasākumi, lai Eiropas Savienības spēju cīnīties ar noziedzīgi iegūtu līdzekļu legalizāciju. Rīcības plāna ietvaros plānots cita starpā arī precizēt kritērijus licences anulēšanai par būtiskiem noziedzīgi iegūtu līdzekļu legalizācijas un terorisma finansēšanas normatīvo aktu pārkāpumiem, ņemot vērā atšķirīgos dalībvalstu tiesiskos ietvaros un praksi.  Likumprojekts paredz papildināt Kredītiestāžu likumu ar 126.1, kas precizē tiesības un pienākumus likvidācijas procesu uzraudzībā. Tas nosaka, ka Finanšu un kapitāla tirgus komisijai ir pienākums uzraudzīt, ka kredītiestādes likvidācijas, arī pašlikvidācijas. process noris atbilstoši normatīvajos aktos noteiktajām prasībām. Tas sevī ietver gan Kredītiestāžu likumā noteiktās prasības attiecībā uz kredītiestāžu likvidācijas, arī pašlikvidācijas, prasībām, gan arī Noziedzīgi iegūtu līdzekļu legalizācijas un terorisma finansēšanas likuma prasībās, ka arī citu normatīvo aktu prasības, ciktāl tās attiecināmas uz likvidācijas vai pašlikvidācijas procesiem. Vienlaikus tiek izslēgta 133.panta ceturtā daļa, ņemot vērā to, ka 126.1 panta pirmajā daļā ietvertais regulējums ir plašāks un pilnībā ietver arī 132.panta ceturtā daļā paredzētās tiesības.  126.2 otrajā un trešajā daļā ir paredzēts, ka likvidators atbilstoši likvidējamās kredītiestādes darbībai piemītošajam riskam nodrošina noziedzīgi iegūtu līdzekļu legalizācijas un terorisma finansēšanas novēršanas prasību izpildi, ciktāl tās attiecināmas uz kredītiestāžu likvidācijas procesu, kā arī izstrādā metodoloģiju šo prasību ievērošanai.  Līdzīga kārtība attiecināta arī uz kredītiestāžu maksātnespējas procesiem. Lai novērstu potenciāli noziedzīgi iegūtu līdzekļu aizplūšanu no kredītiestādes, līdzekļu izmaksu kreditoriem var uzsākt tikai pēc metodoloģijas saskaņošanas.  Finanšu ministrijas izstrādātie grozījumi Noziedzīgi iegūtu līdzekļu legalizācijas un terorisma finansēšanas novēršanas likumā paredz noteikt, ka arī maksātnespējas administratori ir likuma subjekti, līdz ar to nodrošinot, ka maksātnespējas procesos tiks nodrošināta noziedzīgi iegūtu līdzekļu legalizācijas un terorisma finansēšanas kontrole. Vienlaikus, ir nepieciešams arī maksātnespējas procesā izstrādāt metodoloģiju noziedzīgi iegūtu līdzekļu legalizācijas novēršanas prasību izpildei atbilstoši kredītiestāžu darbības specifikai, kā arī konkrētajai likvidējamajai kredītiestādei piemītošajiem riskiem.  Noziedzīgi iegūtu līdzekļu legalizācijas un terorisma finansēšanas novēršanas likums nosaka prasības likuma subjektiem, tostarp kredītiestādēm, kas jāievēro to darbībā. Ņemot vērā to, ka likvidējamā kredītiestāde vairs neveic aktīvu komercdarbību, tostarp nepiesaista jaunus klientus un nepieņem jaunus darījumu rīkojumus no klientiem, ir virkne prasību, kuru ievērošana vairs nav aktuāla, kā piemēram, prasības, kas tiek piemērotas, uzsākot darījuma attiecības ar klientu, vai arī klienta darījumu aktīva uzraudzība. Vienlaikus, kamēr kredītiestādē joprojām atrodas klientu līdzekļi, ir virkne prasību, kuru ievērošana ir jānodrošina.  Likvidācijas procesā konstatējot aizdomīgus darījumus, likvidatoram ir pienākums ziņot Noziedzīgi iegūtu līdzekļu legalizācijas dienestam. Šāds pienākums izriet no kredītiestādei kā likuma subjektam Noziedzīgi iegūtu līdzekļu legalizācijas un terorisma finansēšanas novēršanas likuma 30.panta pirmajā daļā noteiktā pienākuma. Pie tam, šā likuma 3.panta ceturtā daļa nosaka pienākumu ziņot par neparastiem un aizdomīgiem darījumiem arī jebkurai citai personai, kas nav likuma subjekts.  Pirms līdzekļu atmaksas klientam ir jāpārliecinās, ka nepastāv aizdomas par šo līdzekļu iespējamu noziedzīgu izcelsmi, kā arī par to, ka klients ir identificēts un tā izpēte ir veikta pilnā apmērā atbilstoši normatīvo aktu prasībām. NILLTFNL nosaka, ka likuma subjekts pieņem lēmumu par atturēšanos no darījuma veikšanas, ja darījums saistīts vai ir pamatotas aizdomas, ka tas saistīts ar noziedzīgi iegūtu līdzekļu legalizāciju vai terorisma finansēšanu, vai ir pamatotas aizdomas, ka līdzekļi ir tieši vai netieši iegūti noziedzīga nodarījuma rezultātā vai saistīti ar terorisma finansēšanu vai šā noziedzīgā nodarījuma mēģinājumu. Likuma subjektam ir aizliegts veikt jebkādas darbības ar aizdomīgā darījumā iesaistītajiem līdzekļiem līdz brīdim, kad tas saņem Noziedzīgi iegūtu līdzekļu legalizācijas dienesta rīkojumu izbeigt atturēšanos no darījuma veikšanas. Jāatzīmē, ka nav iespējams novērtēt iespējamu noziedzīgi iegūtu līdzekļu legalizācijas vai terorisma finansēšanas risku, ja nav pilnā apmērā pabeigta klienta izpēte, tostarp noskaidrojot patieso labuma guvēju.  Tāpat kredītiestādes likvidācijas procesā ir jānodrošina klienta izpētes dokumentu glabāšana atbilstoši NILLTFNL noteiktajam.  Noziedzīgi iegūtu līdzekļu legalizācijas un terorisma finansēšanas kontrole, tai skaitā metodoloģijas izstrāde un saskaņošana, paildzina laiku, kurā var tikt uzsākta līdzekļu izmaksa kredītiestādes kreditoriem. Tomēr šāds ierobežojums ir būtisks un samērīgs. Jau šobrīd Noziedzīgi iegūtu līdzekļu legalizācijas un terorisma finansēšanas novēršanas likums uzliek par pienākumu kredītiestādēm veikt klienta izpēti un tā darījumu uzraudzību, pēc nepieciešamības iesniedzot ziņojumus par aizdomīgiem darījumiem un iesaldējot līdzekļus. Šāds pienākums saglabājas arī kredītiestādes likvidācijas procesā. Ir jāņem vērā, ka noziedzīgi iegūtu līdzekļu legalizācijas un terorisma finansēšanas novēršanas sistēma ir vērsta uz sabiedrības drošību kopumā, palīdzot cīnīties pret noziedzību. Neaizkavējot līdzekļu izmaksu kreditoriem nav iespējams sasniegt izvirzīto mērķi, jo tādējādi pastāv risks, ka līdzekļi, par kuriem ir aizdomas, ka tie ir noziedzīgi iegūti, tiek nevis iesaldēti, bet izmaksāti kreditoriem. Tāpat jāatzīmē, ka Noguldījumu garantiju likums paredz, ka noguldītājiem dažu dienu laikā tiek izmaksāta atlīdzība par noguldījumiem līdz 100 000 euro, tādējādi nodrošinot ātru pieeju līdzekļiem pamatvajadzību nodrošināšanai.  Lai Finanšu un kapitāla tirgus komisija varētu pilnvērtīgi izvērtēt to, ka kredītiestāde spēs noteiktajā termiņā un pilnā apmērā izpildīt tās saistības pret kreditoriem, veikts papildinājums 128.panta pirmajā daļā, paredzot, ka iesniegumam par pašlikvidācijas uzsākšanu pievieno pašlikvidācijas plānu. Papildus 128.panta regulējums uzdod Finanšu un kapitāla tirgus komisijai, apstiprinot kredītiestādes pašlikvidācijas pieteikumu, ņemt vērā kredītiestādes darbībai piemītošos noziedzīgi iegūtu līdzekļu legalizācijas un terorisma finansēšanas riskus – pēc nepieciešamības nosakot papildu prasības, kas jāievēro pašlikvidācijas procesā, kā arī šo risku un papildu prasību ietekmi uz kredītiestādes spēju norēķināties ar kreditoriem.  Kredītiestāžu likums paredz, ka kredītiestāžu likvidāciju var veikt:  1) saskaņā ar kredītiestādes akcionāru sapulces lēmumu (pašlikvidācija);  2) saskaņā ar tiesas nolēmumu;  3) maksātnespējas gadījumā.  Kredītiestādes likvidācija saskaņā ar tiesas nolēmumu tiek īstenota gadījumā, ja kredītiestādei ir anulēta licence. Saskaņā ar Kredītiestāžu likuma 27.panta pirmās daļas 8.punktu, kredītiestādes licenci var anulēt, ja kredītiestāde neievēro šā likuma un citu kredītiestādes darbību regulējošu normatīvo aktu prasības, tai skaitā kredītiestādes licence var tikt anulēta arī par Noziedzīgi iegūtu līdzekļu legalizācijas un terorisma finansēšanas likuma pārkāpumiem. Tādējādi, ja kredītiestādes darbībā konstatēti tik būtiski noziedzīgi iegūtu līdzekļu legalizācijas un terorisma finansēšanas pārkāpumi, kas ir par pamatu tās licences anulēšanai, tās likvidācija notiek saskaņā ar tiesas lēmumu, un kredītiestādes pašlikvidācija nav iespējama.  Šobrīd likuma 129.pantā cita starpā ir noteikts, ka gadījumā, ja kredītiestādei izsniegto licenci (atļauju) anulē saskaņā ar šā likuma 27.panta 4.punktu (kredītiestāde uzsākusi pašlikvidāciju), Finanšu un kapitāla tirgus komisija ir tiesīga iecelt pilnvarniekus un iesniegt tiesā pieteikumu par kredītiestādes likvidāciju un likvidatora iecelšanu. Tomēr, ja kredītiestāde ir uzsākusi pašlikvidācijas procesu un Finanšu un kapitāla tirgus komisija to ir apstiprinājusi, pašlikvidācijas procesa pārtraukšana un vēršanās tiesā par kredītiestādes likvidāciju un likvidatora iecelšanu būtu pieļaujama tikai ārkārtas gadījumā. Līdz ar to, lai precizētu šo regulējumu, likumprojektā veikti papildinājumi 129.pantā, nosakot apstākļus, pie kādiem pie kādiem Finanšu un kapitāla tirgus komisija var pašlikvidācijas procesā iecelt savu pilnvarnieku un iesniegt tiesā pieteikumu par kredītiestādes likvidāciju un likvidatora iecelšanu. Tādējādi skaidri tiek noteikts, ka pašlikvidācija var tikt pārtraukta, lai uzsāktu likvidāciju saskaņā ar tiesas nolēmumu, tikai tādā gadījumā, ja Finanšu un kapitāla tirgus komisija konstatē, ka kredītiestādes likvidācijas procesā netiek nodrošināta kredītiestāžu pašlikvidācijas procesu regulējošo normatīvo aktu prasību izpilde. Ņemot vērā to, ka arī kredītiestādes likvidācijas gadījumā Finanšu un kapitāla tirgus komisija uzrauga procesa atbilstību normatīvo aktu prasībām, tai ir jābūt tiesībām iejaukties situācijā, ja tiek konstatēti būtiski normatīvo aktu pārkāpumi.  Vienlaikus, ņemot vērā likumprojektā paredzētos papildinājumus Finanšu un kapitāla tirgus komisijas uzraudzības funkcijās kredītiestāžu likvidācijas procesā, papildināts arī Kredītiestāžu likuma 137.pants, precizējot, ka likvidatoram, konstatējot normatīvo aktu pārkāpumus, nolaidību vai apzinātu ļaunprātību likvidējamās kredītiestādes akcionāru, padomes, valdes priekšsēdētāja vai locekļa, rīkotājdirektora, iekšējā audita dienesta vadītāja vai locekļa, sabiedrības kontroliera, revidenta vai zvērināta revidenta rīcībā, ziņo ne tikai tiesībaizsardzības institūcijām, bet arī Finanšu un kapitāla tirgus komisijai pēc piekritības atbilstoši konstatētajam pārkāpumam.  Finanšu ministrija izstrādāja un 2018.gada 14.jūnijā iesniedza OECD izvērtēšanai Darba uzdevuma projektu, kas balstīts uz Ministru kabineta doto uzdevumu un MONEYVAL 5.kārtas novērtēšanas ziņojuma projektu un iekļauj galvenos virzienus OECD izvērtējumam, kā arī potenciālo laika grafiku. Balstoties uz Darba uzdevumu, tika sagatavots Vienošanās projekts, kas tika atbalstīts Ministru kabineta sēdē. Vienošanās mērķis ir izvērtēt Latvijas noziedzīgi iegūtu līdzekļu legalizācijas un terorisma finansēšanas novēršanas uzraudzības un pārvaldības mehānisma efektivitāti.  OECD projekta ietvaros ir vērtējis FKTK uzraudzības un kontroles pasākumu noziedzīgie iegūtu līdzekļu legalizācijas un terorisma finansēšanas novēršanas jomā efektivitāti un izteicis rekomendācijas esošās sistēmas pilnveidošanai un pārvaldības uzlabošanai. OECD ir rekomendējis, ka FKTK vajadzētu apsvērt iespējas izveidot ietvaru, kas stiprinātu administratīvo sankciju režīmu NILLTF jomā un nodrošinātu tā atbilstību FATF prasībām.  Šobrīd Noziedzīgi iegūtu līdzekļu legalizācijas un terorisma finansēšanas novēršanas likums nosaka sankcijas, kādas var tikt piemērotas par NILLTFNL pārkāpumiem, tai skaitā paredz tiesības apturēt vai pārtraukt likuma subjekta darbību, tai skaitā apturēt vai anulēt licenci (sertifikātu) vai anulēt ierakstu attiecīgā reģistrā. Ņemot vērā to, ka kredītiestāžu licences izsniegšanas un anulēšanas kārtību nosaka Kredītiestāžu likums un tieši piemērojamie ES tiesību akti, likumprojekts paredz iekļaut speciālu regulējumu attiecībā uz NILLTFNL noteiktās sankcijas – licences anulēšanas – piemērošanu. Ņemot vērā kredītiestāžu būtisko lomu tautsaimniecībā, kā arī potenciālās negatīvās sekas sabiedriskajai drošībai un valsts reputācijai, kādas var radīt kredītiestādes iesaistīšanās noziedzīgi iegūtu līdzekļu legalizācijā vai terorisma finansēšanā, nedrīkst pieļaut, ka Latvijas finanšu sektorā darbojas kredītiestādes, kas ilgstoši vai atkārtoti būtiski pārkāpj noziedzīgi iegūtu līdzekļu legalizācijas un terorisma finansēšanas prasības.  Līdz ar to likumprojekts precizē 197.panta otro daļu, nosakot, ka par būtiskiem normatīvo aktu noziedzīgi iegūtu līdzekļu legalizācijas un terorisma finansēšanas jomā pārkāpumiem, kas īstenoti atkārtoti vai sistemātiski, Finanšu un kapitāla tirgus komisija ierosina licences anulēšanu saskaņā ar šā likuma 27.panta pirmās daļas 8.punktu.  Finanšu un kapitāla tirgus komisija izdod normatīvos noteikumos, kuros definē kritērijus normatīvo aktu noziedzīgi iegūtu līdzekļu legalizācijas un terorisma finansēšanas novēršanas jomā būtiskiem pārkāpumiem. Jāpiezīmē, ka būtisks pārkāpums var būt arī vairāku atsevišķu pārkāpumu kopums. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija |
| 4. | Cita informācija | Nav attiecināms. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Labi uzraudzīts un kontrolēts finanšu un kapitāla tirgus, kas veicina gan finanšu un kapitāla tirgus attīstību un stabilitāti, gan arī noziedzīgi iegūtu līdzekļu legalizācijas un terorisma finansēšanas novēršanu, pozitīvi ietekmē sabiedrību kopumā, veicinot godīgu konkurenci, samazinot noziedzīgi iegūtu līdzekļu legalizāciju un ēnu ekonomiku. |
| 2. | Tiesiskā regulējuma ietekme uz tautsaimniecību un administratīvo slogu | Labi uzraudzīts un kontrolēts finanšu sektors veicina un nodrošina ilgtspējīgu tautsaimniecības attīstību. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar |
| **IV. Tiesību akta projekta ietekme uz spēkā esošo tiesību normu sistēmu** |
| Likumprojekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |
| **1. tabula** **Tiesību akta projekta atbilstība ES tiesību aktiem** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saistībā ar šo likumprojektu nav veiktas komunikācijas aktivitātes. |
| 2. | Sabiedrības līdzdalība projekta izstrādē | Sabiedrības līdzdalība projekta izstrādē netika plānota. |
| 3. | Sabiedrības līdzdalības rezultāti | Ar likumprojektu sabiedrības intereses netiek skartas. |
| 4. | Cita informācija | Sabiedrība pēc normatīvā akta pieņemšanas tiks informēta ar publikāciju laikrakstā "Latvijas Vēstnesis" un bezmaksas normatīvo aktu datu bāzē www.likumi.lv. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Finanšu un kapitāla tirgus komisija |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde ietekmēs Finanšu un kapitāla tirgus komisijas funkcijas, jo skaidrāk definē Finanšu un kapitāla tirgus komisijas iesaisti kredītiestāžu likvidācijas procesā. |
| 3. | Cita informācija | Nav |

Finanšu ministrs J. Reirs

Zitcere 67-095-553

Aija.Zitcere@fm.gov.lv

1. https://www.consilium.europa.eu/media/37283/st15164-en18.pdf [↑](#footnote-ref-1)